text: 100.000 skoleelever løb for kræftsyge børn
  18 marts 2016 kl. 17.27
  Fredag løb over 100.000 børn for at samle penge ind til Børnecancerfonden. TV SYD var med i Lunderskov. 
  Mere end 100.000 skolebørn snørede fredag løbeskoene og løb for at samle penge ind til Børnecancerfonden. Det er det velgørende cykelhold Team Rynkeby, der står bag skoleløbet.
  Løbet fungerer ved, at eleverne får sponsorater fra familier og venner, og løberne rejser så penge til børn med kræft ved at løbe så langt som muligt. Og et af de steder, hvor børnene gjorde en forskel var på Kongsbjergskolen i Lunderskov.
  - Det er jo synd for de børn, der har kræft og skal hjælpes, mener Jarl Thaysen fra 4. klasse på Konsbjergskolen.
  Team Rynkeby indsamlede sidste år 33 millioner kroner på landsplan til Børecancerfonden.
  - Om den enkelte så samler 10 kroner eller 100 kroner ind, det er ikke det, der er så vigtigt. Det er mere det, at de ved, at de også gør en forskel for nogle andre, siger Bente Jakobsen, der er sponsoransvarlig for Team Rynkeby Trekanten.
  
  